Kynning á niðurstöðum skuldaleiðréttingarinnar Forsætisráðherra og fjármála - og efnahagsráðherra , ásamt verkefnisstjórn um höfuðstólsleiðréttingu , kynntu í dag niðurstöður skuldaleiðréttingarinnar á fundi í Hörpu . Aðgerðin vegur þyngst fyrir fólk undir meðaltekjum , sem var innan við fertugt við hrun , á lítið eigið fé í húsnæði sínu og skuldar á bilinu 15 til 30 milljónir króna . Verður lánum skipt upp í tvo hluta , frum - og leiðréttingarlán , og mun skuldari einungis greiða af frumláni frá og með uppskiptingu lánsins . Fjármögnunartími aðgerðanna verður styttur úr þremur árum í eitt . Það tryggir betri nýtingu fjármuna sem ella hefðu farið í vaxtagreiðslur til fjármálastofnana og gerir stjórnvöldum kleift að greiða hærri fjárhæðir inn á höfuðstól lána . Verða 40 milljarðar greiddir inn á leiðréttingarlánin á þessu ári , 20 milljarðar í upphafi næsta árs og 20 milljarðar í byrjun árs 2016 . Leiðréttingin styrkir þannig forsendur frekari hagvaxtar og léttir skuldabyrði heimilanna . Öflugur hagvöxtur og lítil verðbólga getur stutt frekar við eiginfjárstöðu íslenskra heimila á næstu misserum . Inngreiðslur séreignarsparnaðar á höfuðstól hefjast um næstu mánaðamót og höfuðstólslækkun með leiðréttingarleið eftir staðfestingu skuldara í desember . Hver og einn getur kynnt sér niðurstöðu höfuðstólslækkunar lána sinna á leidretting.is frá og með 11. nóvember .